Meer as 100 vas tydens #BlackLivesMatter-betogings in LondenBlack Lives Matter-betogers in Trafalgarplein in Londen (13 Junie 2020) (Foto: Victoria Jones/PA via AP) Meer as 100 persone is in hegtenis geneem ná duisende Black Lives Matter en verregse betogers Saterdag in Londen saamgekom het, ondanks versoeke dat die betogings nie moet voortgaan nie, het die polisie in Engeland gesê. Eerste minister Boris Johnson het gesê meeste van die geweld het van die verregse betogers gekom wat met versperrings en polisiebeamptes van die Black Lives Matter-betogers geskei is. Die polisie het gesê die betogings was grootliks vreedsaam met “enkele voorvalle van geweld teen polisiebeamptes”. Diegene wat in hegtenis geneem is, word beskuldig van oortredings soos “gewelddadige wanorde”, aanranding op polisiebeamptes, die besit van ŉ wapen, die besit van dwelmmiddels en besopenheid. “Rassistiese boewery het geen plek op ons strate nie,” het Johnson op Twitter geskryf. “Hierdie optogte en betogings word omvergewerp deur geweld en is ŉ oortreding van bestaande riglyne oor sosiale distansiëring. Rassisme het geen plek in die Verenigde Koninkryk nie en ons moet saam werk om dit ŉ realiteit te maak.” Nog betogings is vir Sondag beplan ná optogte Saterdag in Newcastle, Bristol, Chelmsford, Canterbury en Brighton plaasgevind het, waar sowat 10 000 Black Lives Matter-betogers al langs die kus aan die optog deelgeneem het. Die betogers het Johnson se versoek Vrydag, om die beweging te beëindig, geïgnoreer. Hy voer aan Black Lives Matter-betogers word “gekaap deur ekstremiste wat slegs op geweld gefokus is”. Die biskop van Dover, Rose Hudson-Wilkin, die Kerk van Engeland se eerste vroulike swart biskop, het Saterdag se betogings ondersteun. “Ons sou daarvan gehou het om nie tydens ŉ pandemie bymekaar te kom nie, maar hierdie is baie belangrik,” het Hudson-Wilkin aan betogers in Canterbury gesê. Racist thuggery has no place on our streets. Anyone attacking the police will be met with full force of the law. These marches & protests have been subverted by violence and breach current guidelines. Racism has no part in the UK and we must work together to make that a reality. — Boris Johnson #StayAlert (@BorisJohnson) June 13, 2020